text.text: Sémni uŋ hé tȟoškáye. Richards thiyópa kiŋ kiyúǧaŋ na wáŋčag ognákiŋ na tókhiya áye ší, na líla kitáŋ. Richards wičála šni yuŋkȟáŋ héčhena mázawakȟaŋ waŋ ité apáha na paǧéyiŋ na wíyuŋȟ iyéye; tákuwe iwíčhakte pȟežuta (wašíčuiya “meth”) iwóglag ománi na anápte wačhíŋ kiŋ hé.
text.text_idx: #000003
text.text: Richards heyé, “Tókhiyani ámniŋ kte šni képȟe k’uŋ héhaŋ bléze šni hiŋglé. Naǧíhaha s’eléčheča na Tȟuŋkášilayapi Wapási Wičháša ektá mníŋ na aóblakiŋ naíŋš blaátȟaŋiŋ kta héči slolyá čhíŋ. Čha yucháŋlasni wačháŋmi na Tȟuŋkášilayapi Wapási Wičháša (wašíčuiya FBI) ób wówaši ečhámuŋ šni képhiŋ na éeye íŋše Oyáte kiŋ ówičhakiyiŋ kte ȟčiŋ waškáŋ kéya owákiyake. Kȟáŋšniyela haŋkéya blawáčhiŋksapa čha iyáye,” eyé.
text.text_idx: #000004
text.text: Richards ečíyapi uŋ hé waníyetu wikčémna tópa sáŋm záptaŋ. Čhiŋčá kiŋ tópapi na tȟakóžakpaku kiŋ yámnipi. Hékta waníyetu yámni k’uŋ héhaŋ čhuŋkšítku tȟokápȟa kiŋ tȟókeča áya čha akíčibleza kéye. Uŋgnáhela wamánuŋ na šna nihíŋčiyakel úŋ s’a, na agná okó tóna heháŋhaŋyaŋ tókȟaȟ’aŋ úŋ kéye. Čháŋna šna iyé čhiŋčá kiŋ húŋku na kȟúŋšitku kiŋ aíȟpewičhaye.
text.text_idx: #000006
text.text: Heyé, “Aŋpétu waŋ él mičhúŋkši kiŋ é na tȟa-wíčhaša kiŋ iwíčhakte pȟežúta úŋpapi čha íyašlalwičhuŋyaŋpi. Tȟoká ektá wičákȟewala owákihi šni, na éeya wáŋčala ečhúŋpi séča kémič’iye. Hó éyaš héčhel sáŋm wablúšiča-haŋ čha awákibleziŋ na haŋkéya itóhewaye,” eyé.
text.text_idx: #000007
text.text: Wazí Aháŋhaŋ Oyáŋke kiŋ lél óta pȟežúta šíča kiŋ lé iwóglag-kapíŋpi, iyótaŋš otákuye waŋží khičháŋye háŋtaŋš, wóišteče yawápi čhaŋkhé.
text.text_idx: #000008
text.text: Richards heyé, “Mičhúŋkši kiŋ iháŋg’ič’iya-hiŋ na miyé kiŋ átaš wíyowakihi šni s’élečheča. Oȟ’áŋkȟoya šíl áye, éyaš tukténi wóokiye iyéya okíhi šni s’elé. Čha hékta waníyetu yámni uŋ héhaŋ, okȟólakičhiye waŋ wakáǧiŋ na “Mothers Against Meth” eyá čhažéblate. Líla tȟéhaŋ iwíčhakte pȟežúta hé iwápasi – tóškhe káǧapi na tókheškhe wičhátȟaŋčhaŋ na wičhótȟawačhiŋ na wičhánaǧi kiŋ wičháyušiče kiŋ hená.”
text.text_idx: #000010
text.text: Richards oglákiŋ naháŋ haŋíyokpaza čháŋna šna Wazí Aháŋhaŋ él húŋȟ ób tukté čhaŋkú k’éyaš ognágna wákhil ománi kéye. Owáštečake háŋtaŋš makȟámaniyaŋ yápi. Watóhaŋl šna išnála ečhúŋ, naíŋš otákuye tónala ób ománi. Naháŋ, wičhótȟila eyá él óta pȟežúta šíča khičháŋyaŋpi načhéča čha él šna wákhil škáŋpi. Tȟéčake čiŋ tóna iwíčhakte pȟežúta ayúštaŋpi čhíŋpi kiŋ hená é čha Richards ówičhakiyiŋ kte ȟčiŋ kéye.
text.text_idx: #000012
text.text: Wazí Aháŋhaŋ Oyáŋke kiŋ léčhetkiya iwíčhakte pȟežúta hé líla hiyú, na čhaŋksáyuha kiŋ anáptapi okíhipi šni s’eléčheča kiŋ hé uŋ Richards na tuwáwaka nakúŋ líla kȟáŋt’api kéyapi.
text.text_idx: #000013
text.text: Mnilúzahaŋ Otȟúŋwahe kiŋ oyáŋke kiŋ ikhíyela yaŋká yuŋkȟáŋ hél nakúŋ óta héčhel ayáič’iyapi na ošúŋgye ophíič’iyapi škhé. Mnilúzahaŋ Otȟúŋwahe Čhaŋksáyuha kiŋ oyákapi ečhíyataŋhaŋ iwíčhakte pȟežúta kiŋ óta wičháyušičiŋ na nakúŋ leháŋl thíkičhiktepi kiŋ líla óta kéyapi.
text.text_idx: #000018